
אגודת התעופה הכללית בישראל
Israeli Association of General Aviation

סיכום שנת עבודה 2004-2005

דומה שסיכום שנה של טייסת 10 הפך כבר לשגרה, ובמובן מסוים טוב שכך...

בשנה הרביעית (כן, זו לא טעות!) לפעילותה אכן עברה טייסת המתנדבים של אגודת התעופה למעין שיגרת עבודה, על אף העובדה שכל חוג, הפעלת נערים, הטסה או פעילות התנדבותית אחרת שלנו היא פעילות חשובה וערכית ותלויה כל כולה בהתנדבותו של החבר היחיד ובמסירותו למחויבות שנטל על עצמו.

בשנת העבודה שהסתיימה בחודש יולי השנה קיימנו חוגי תעופה בששה עשר מוסדות חינוך, מתנסים ומסגרות אחרות ברחבי הארץ שבהם השתתפו כ-300 בני נוער, רובם משכבות מצוקה או לוקים בלקויי למידה, שתחום התעופה, יש להניח, לא היה מתגלה להם ללא פעילותה של טייסת 10,  קרי ללא התנדבותם ומסירותם האישית של אותם מתנדבי הטייסת  שנטלו חלק בעבודה חשובה זו.

הבקשות לחוגי תעופה מצד הגורמים השונים היו רבות אולם נבצר מאתנו לספק את כולם: הסיבה ידועה – מיעוט החברים מבין מתנדבי הטייסת המוכנים לקחת חלק  בפעילות זו. (כבר עכשיו מגיעות פניות רבות מגורמי חינוך להקמת חוגי תעופה לבני הנוער שבטיפולם לשנה הקרובה ועל כך תבוא בקרוב פניה למתנדבים).

היום, לאחר ארבע שנות פעילות, כבר ברור שהערך המוסף של העבודה עם הנוער אינו מוטל בספק: הנערים והנערות שהשתתפו בחוגים רכשו לעצמם ידע בתחום חדש שהיה סגור לחלוטין עבורם, חוו ניסיון מרתק של  טיסה במטוסים קלים והעיקר – וזאת לפי דיווחי רכזי הנוער - רכשו ביטחון עצמי ושיפרו את הדימוי העצמי שלהם ללא הכר.  

חוגי התעופה התנהלו בכל אזורי הפעילות של הטייסת – צפון, מרכז, שרון והדרום, וכן במגזר הערבי.

עם זאת, ראוי לציין שלא תמיד האירה לנו ההצלחה פנים: בכמה מקרים ביטלנו חוגים שהנערים שהשתתפו בהם לא גילו עניין או שהתנהגותם לא אפשרה את המשך החוג.

ראוי לציון באופן מיוחד הקשר שנוצר עם נערי שדרות, שכמחווה של רצון טוב ועזרה בזמנים קשים הוזמנו ע"י הטייסת לאירוע בשדה תימן בחג הסוכות והוטסו שם ע"י מתנדבי הטייסת. כהמשך, נפתחו  שם שני חוגים לתעופה: האחד לנערים מתנדבי המשמר האזרחי והשני  במסגרת  תחום קידום נוער במשרד החינוך.

כבכל שנה גם השנה המשכנו במסורת הטסת יתומי צה"ל ביום העצמאות בחיפה,הרצליה ובמנחת תימן.

בשנה החולפת טסו מתנדבי הטייסת למעלה מארבעים שעות טיסה שבהם הטיסו את נערי החוגים, יתומי צה"ל, נערים בעלי מוגבלויות ממוסדות שונים והשתתפו במטסים ועוד.

לצערי, כמו בשנים קודמות, לא הצלחנו לסחוף את רוב חברי הטייסת להתנדבות ממש, ורק כמחציתם  נוטלים חלק בפעילות:

18 מתנדבים בלבד עסקו בהדרכת חוגי נוער

35 מתנדבים הטיסו – מתוכם 12 מהמדריכים בחוגי הנוער

6   ממלאי תפקידים  - כולם מתוך המדריכים והמטיסים

ס"ה 41 פעילים.

 כך שרק כמחצית  מהחברים נטלו חלק  בהתנדבות ממש.   

 אני מקווה שהשנה יגדל מספר המתנדבים בפועל, בעיקר לעבודה עם נוער.

בסיום שנת העבודה הנוכחית נפרדנו מיעל רוזן ודובי לבנון, ממתנדבי הטייסת הפעילים ביותר, שעברו לחו"ל לצורך עבודתם. אין ספק שהשניים  יחסרו מאד לטייסת 10 בהיותם פעילים מרכזיים ומסורים. אנו מאחלים להם הצלחה בדרכם החדשה ומקווים לראותם שוב בינינו בעתיד.

השנה הצטרפה אלינו עיינה קימרון כצלמת הבית ועורכת האתר של הטייסת. בתפקידה זה דואגת עיינה לתעד את פעילותינו וכולנו רואים את תוצאות עבודתה. בהצלחה גם בהמשך עיינה!

עניין נוסף: אנו מקבלים מכתבי תודה רבים ושומעים הרבה דברי הערכה והוקרה.  אולם לצערנו, ואולי לא להפתעתנו, יש לא מעט מוסדות (שלא אנקוב בשמם) שאינם טורחים כלל להודות לנו בצורה כל שהיא בבחינת "זה מה שמגיע לנו ואתם רק מילאתם את חובתכם". חבל שכך... 

כדי לשפר וליעל את העבודה  בשנה הקרובה, דרושים לטייסת מספר ממלאי תפקידים. רשימת התפקידים תופץ בקרוב בין החברים.

לפני סיום, דיווח קצר על מה שקורה עם הטיסות בשרות היחידה האווירית של המשטרה ואגף האכיפה של המשרד לאיכות הסביבה:

נכון לרגע כתיבת שורות אלה אין שינוי עקרוני במצב. במשך השנה שחלפה הפעלנו לחץ בלתי פוסק על ראש רשות תעופה אזרחית אודי זוהר במטרה לשנות את עמדתו. עשינו זאת  באופן ישיר וגם באמצעות ארגונים שלטוניים שונים, ביניהם נציבות שרות המדינה, השר לאיכות הסביבה, מנכ"ל משרד התחבורה, לשכת מפכ"ל המשטרה ועוד. היום אפשר לומר באופטימיות זהירה שמסתמן כנראה שינוי בעמדתו של אודי זוהר ואני מקווה לצאת בקרוב עם בשורות טובות.

לסיום, ברצוני להודות למנהלי האזורים דוד גורודצקי, אברהים מילאד ויוסי לוי, וכן לקצין ההדרכה ויד ימיני חנוך אפלמן, וכן לכל  מתנדבי הטייסת שנטלו חלק בפעולות ההתנדבות, בהדרכת נוער ובהטסות, במטסים ובפרוייקט טייס חונך.

בברכת שנת התנדבות פורייה נוספת

אשר נחמיאס

